भिडरावाले की ताक़त दिनों दिन बढ़ने लगी, इसकी वजह एक और थी कि केंद्र में भारी बहुमत के साथ फिर से इंदिरा गांधी या कहें कि कांग्रेस आई सत्ता में लौट आई थी। इसमें पंजाब में भी पार्टी की भारी जीत थी, और ये मानने का इंदिरा गांधी के पास कोई कारण नहीं था कि इसमें भिंडरावाले की मदद अहम नहीं थी, खासतौर पर तब संजय गांधी भी ऐसा मान रहे हों। ज्ञानी जैल सिंह के धुर विरोधी दरबारा सिंह को पंजाब का मुख्यमंत्री बनाया गया, शक्ति संतुलन का ये खेल न जैल सिंह को भाया और न ही भिडरावाले को। लेकिन जैल सिंह गृह मंत्री बन चुके थे और भिडरावाला उन दिनों पंजाब समेत देश भर में अपने हथियारबंद अंगरक्षकों के साथ घूमता था, सिक्खों के बीच सभाएं करता था और धीरे धीरे चरमपंथ के लिए सुनियोजित रास्ता बना रहा था। पंजाब केसरी के मालिक लाला जगत नारायण की हत्या के मामले में भिंडरावाले का नाम आना कोई बहुत आश्चर्यजनक नहीं था क्योंकि गुरुनानक देव विश्वविद्यालय अमृतसर में अपने एक भड़काऊ भाषण में वो छात्रों को लाला जगत नारायण के खिलाफ़ भड़का चुका था, सवाल सिर्फ ये ही नहीं था कि आखिर क्यों एक धार्मिक-चरमपंथी नेता यूनिवर्सिटी में जाकर भाषण दे रहा है और उसे इसकी अनुमति किस ने दी? सवाल ये भी था कि आखिर क्यों बार-बार लाला जगत नारायण अपने अखबार में हिंदुओं से अपील कर रहे थे कि वो अपनी मातृभाषा जनगणना के वक्त हिंदी लिखवाएं, क्योंकि एक साधारण समझ है कि धर्म से मातृभाषा का कोई ताल्लुक नहीं है…ख़ैर उनकी व्यावसायिक या राजनैतिक जिस भी मंशा से की गई अपील के जवाब में सिक्ख चरमपंथियों ने उनकी हत्या कर दी। हत्या के आरोप में जरनैल सिंह भिडरावाला को भी गिरफ्तार किया गया लेकिन उसे अदालत से ज़मानत नहीं मिली बल्कि देश के गृह मंत्री और बाद में भारत के राष्ट्रपति बने ज्ञानी जैल सिंह ने संसद में ये घोषणा की कि, “संत जरनैल सिंह भिंडरावाले को रिहा कर दिया गया है क्योंकि इस मामले में उनकी संलिप्तता का कोई सबूत नहीं है।” ये जरनैल सिंह और मज़हबी चरमपंथ का उस सियासत पर जीत का एलान था, जो सियासत जरनैल सिंह और मज़हबी चरमपंथ को अपने हक़ में इस्तेमाल करना चाह रही थी। इंदिरा गांधी और उनकी सरकार के खिलाड़ी से मोहरा बनते जाने का सिलसिला शुरु हो चुका था।